赠温峤诗
梅陶 (WeiJin)
巍巍有晋，道隆虞唐。元宗中兴，明祖重光。我帝承基，圣后作皇。生而神明，诞质圭璋。有乱同符，恢我王纲。（一章）台衡增耀，元辅重辉。泉哉若人，之颜之徽。知文之宗，研理之机。入铨帝评，出纲王维。（二章）帝曰尔徂，往镇江土。俾尔旄麾，授尔齐斧。昔周之宣，有熊有武。在汉五叶，营平作武。推毂委诚，惟余与汝。（三章）俯偻勤时，非遑晏豫。星陈宿驾，玄旌首路。轻舟龙骧，武旅云布。我恋惟爱，尔勤王度。迟迟之感，监寝宵悟。（四章）人亦有言，德輶如毛。重非千钧，人鲜克效。武有七政，文敷五教。义在止戈，威崇戢暴。勖尔远猷，迈尔英劭。（五章）